Terugkeer na vlak 5 sal ‘katastrofiese humanitêre krisis’ betekenBonginkosi Madikizela, leier van die DA in die Wes-Kaap (Foto; Courtney Africa/African News Agency/ANA) Die Demokratiese Alliansie het Sondag gesê die ANC in die Wes-Kaap se voorstel, om na koronavirus-vlak 5 terug te keer, is ŉ bewys van ŉ algehele gebrek aan begrip vir die doel van die afsonderingsperiode. Dit versuim ook om die katastrofiese en ongekende humanitêre krisis wat dit sal veroorsaak, in ag te neem. Die DA in die Wes-Kaap het ŉ besoek Saterdag deur die gesondheidminister dr. Zweli Mkhize verwelkom, het Bonginkosi Madikizela, provinsiale leier van die DA, gesê. “Sy insig en ondersteuning word waardeer. Ek is ook tevrede met sy analise van die situasie in die Wes-Kaap en die bevestiging dat die provinsie bekwame gesondheidswerkers het om die gevalle te bestuur. Ons sien ook uit na pres. Cyril Ramaphosa se besoek op 15 Mei,” het Madikizela bygevoeg. “Die ANC in die Wes-Kaap se voorstel, dat die provinsie weer na vlak 5 moet terugkeer, is ŉ teken van ŉ algehele begrip van die doel van die afsonderingsperiode, volg nie epidemiologiese bewyse nie, en versuim om die katastrofiese en ongekende humanitêre krisis in ag te neem wat dit sal veroorsaak.” Hy het gesê hy neem ook kennis van die “partydige” verklaring deur Sibongiseni Dhlomo, voorsitter van die parlementêre komitee oor gesondheid, “ná hy na sy comrades geluister het, en nie homself kans gegun het om die situasie in die Wes-Kaap te bestudeer nie”. Dhlomo het aannames oor die provinsie gemaak voor hy al die feite ingesamel het, sê Madikizela. “Ek maan hom om die betrokke prosesse te volg en met die provinsie in gesprek te tree voor hy bewerings maak wat nie gestaaf kan word nie. Dit is absoluut onwaar dat ŉ terugkeer na algehele afsondering Covid-19 kan verhoed. Ramaphosa en gesondheidkenners wat hom van raad bedien het dit baie duidelik gestel: die virus kan nie gestop word nie. Elke provinsie in die land gaan die kurwe beleef. Die virus gaan oral eksponensieel versprei.” Madikizela het gesê daar moet in gedagte gehou word dat die toename in die Covid-19-gevalle in die Wes-Kaap tydens vlak 5 plaasgevind het, met groepering van besmettings in werksplekke wat as noodsaaklik beskou word, soos handel, gesondheid, sekuriteit en landbou. “Ons fokus op hierdie groeperings, en het ons sifting- en toetsingsproses geteiken om diegene te identifiseer wat positief toets vir die virus. Die provinsiale regering het ook streng riglyne ingestel sodat ondernemings kan heropen. Ons werk baie nou saam met die sakesektor sodat hulle ons kan help om die kurwe af te plat. “In teenstelling met ander provinsies, is ons ten volle eerlik en deursigtig oor ons getalle positiewe sake en sterftes. Hoekom verskaf elke provinsie nie dieselfde vlak van besonderhede en uiteensetting as die Wes-Kaap nie? Dit maak absoluut geen sin dat die ANC voorstel dat daar weer na vlak 5 teruggekeer moet word nie,” het Madikizela gesê. Die voortgesette afsonderingsperiode het reeds landswyd tot verhongering gelei. “Om terug te keer na algehele afsondering sal lei tot ŉ katastrofiese en ongekende humanitêre ramp. Dit is eenvoudig nie ŉ oplossing nie en dit was nie volhoubaar nie. Die ANC se onbuigsame benadering sal verdere lyding veroorsaak en uiteindelik onafwendbare burgerlike ongehoorsaamheid. “Dit is ironies dat die ANC wetsgehoorsame burgers toegesluit wil hou, terwyl 19 000 gevangenes op parool vrygelaat word, omdat ‘die tronke oorvol is’. Dit is hierdie tipe onverantwoordelike denke wat bewys dat die ANC nie bekwaam is om die realiteit te begryp nie. Die ANC doen alles wat mense nie wil hê nie en dit laat die vraag ontstaan: Namens wie tree die ANC in die Wes-Kaap eintlik op?”